**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

**Nr. \_\_\_\_\_\_\_\_\_ /\_\_\_\_\_\_\_\_\_\_**

**REFERAT DE APROBARE**

**la proiectul de hotărâre privind aprobarea regulamentului de organizare și desfășurare a evaluării anuale a managementului la Muzeul “Arta Lemnului” Câmpulung Moldovenesc, pentru perioada 01.01.2022 – 31.12.2022**

Muzeul ,,Arta Lemnului” – Câmpulung Moldovenesc are misiunea de a cerceta, colecta, conserva, restaura bunuri de patrimoniu aparținând culturii și civilizației românești și de a le folosi ca principal instrument al comunicării și educării publicului, prin mijloacele caracteristice muzeologiei moderne. Punerea în valoare a patrimoniului muzeal prin acțiuni specifice care să asigure accesul unui public cât mai larg la valorile deținute, trezirea interesului pentru istoria națională și locală, pentru tradițiile și obiceiurile din zona etnografică Suceava, respectiv Câmpulung Moldovenesc, pentru a cunoaște personalitățile de excepție, constituie alte misiuni ale acestui muzeu reprezentativ pentru câmpulungeni.

Pentru ocuparea funcției vacante de manager la Muzeul ,,Arta Lemnului” – Câmpulung Moldovenesc, în *perioada 05 ianuarie 2021 – 05 februarie 2021*, s-a desfășurat concursul de proiecte de management, conform prevederilor Hotărârii Consiliului Local nr. 80/ 27 august 2020 privind aprobarea organizării concursului de proiecte de management în vederea ocupării postului de manager al Muzeului “Arta Lemnului” Câmpulung Moldovenesc, a regulamentului de organizare și desfășurare a concursului, a caietului de obiective, a condițiilor de participare la concurs și a bibliografiei.

Prin Hotărârea Consiliului Local nr. 29 /25 februarie 2021 s-a aprobat rezultatul final al concursului de proiecte de management precum și proiectul de management câștigător, prezentat de domnul Stamatin Bogdan, urmând ca în termen de 30 de zile lucrătoare de la data aducerii la cunoștinta publică a rezultatului final al concursului, câștigătorul acestuia, domnul Stamatin Bogdan și primarul municipiului Câmpulung Moldovenesc să încheie contractul de management.

În data de 26.02.2021 s-a încheiat contractul de management, pe durată determinată, producând efecte de la data de 01.03.2021 până la data de 28.02.2025, data încetării termenului pentru care a fost întocmit și aprobat proiectul de management.

Conform prevederilor art. 36 din Ordonanța de Urgență nr.189 din 25 noiembrie 2008 privind managementul instituțiilor publice de cultură, cu modificările și completările ulterioare și art. 9 alin.(1) – Capitolul VII din Contractul de management 5453/26.02.2021, *evaluarea managementului se face anual și final pe baza Regulamentului de organizare și desfășurare a evaluării managementului, verificând modul în care au fost realizate obligațiile asumate prin contractul de management, în raport cu resursele financiare alocate*.

În Anexa nr. 2 - Regulamentul cadru de organizare și desfășurare a evaluării managementului din Ordinul Ministrului Culturii nr.2799/2015 pentru aprobarea Regulamentului-cadru de organizare şi desfăşurare a concursului de proiecte de management, a Regulamentului-cadru de organizare şi desfăşurare a evaluării managementului, a modelului-cadru al caietului de obiective, a modelului-cadru al raportului de activitate, precum şi a modelului-cadru al contractului de management, cu modificările și completările ulterioare, *sunt reglementate etapele care trebuiesc parcurse în evaluarea managementului, calendarul acestora, modul de constituire a comisiei de evaluare a managementului, a comisiei de soluționare a contestațiilor atribuțiile acestora, secretariatul celor două comisii, analiza si notarea raportului de activitate al managementului, soluționarea contestațiilor, comunicarea rezultatului evaluării.*

Drept urmare, prin Hotărârea nr.32 din 31 martie 2022 s-a aprobat Regulamentul de organizare și desfășurare a evaluării anuale a managementului la Muzeul “Arta Lemnului” Câmpulung Moldovenesc, pentru perioada 01.03.2021 – 31.12.2021.

Prin Hotărârea nr.57 din 26 mai 2022 s-a aprobat rezultatul final al evaluării managementului la Muzeul “Arta Lemnului” Câmpulung Moldovenesc, pentru anul 2021. Mai precis, punctajul final de 9.87 puncte, asigură continuitate contractului de management nr.5453/26.02.2021, cu domnul Stamatin Bogdan, în calitate de manager al Muzeului “Arta Lemnului” Câmpulung Moldovenesc.

În vederea organizării și desfășurării evaluării anuale a managementului la Muzeul “Arta Lemnului” Câmpulung Moldovenesc ***pentru anul 2022,*** propun spre analiză și aprobare Consiliului Local al Municipiului Câmpulung Moldovenesc, proiectul de hotărâre privind aprobarea Regulamentului de organizare și desfășurare a evaluării anuale a managementului la Muzeul “Arta Lemnului” Câmpulung Moldovenesc, pentru perioada 01.01.2022 – 31.12.2022.

**PRIMAR,**

**Negură Mihăiță**